**ΕΝΑΡΚΤΗΡΙΟΣ ΧΑΙΡΕΤΙΣΜΟΣ Θ. ΚΑΡΑΟΓΛΟΥ ΣΤΟ THESSALONIKI SUMMIT 2019**

**(14-11-2019)**

Υψηλοί προσκεκλημένοι,

Κυρίες και κύριοι,

βρισκόμαστε σε μια μεγάλη καμπή καθώς η εποχή της κρίσης παρέρχεται μαζί με όλες τις αρνητικές συνέπειες που προκάλεσε στις οικονομικές δομές και ανατέλλει μια **νέα εποχή** στην μπορούμε να ατενίζουμε το αύριο **με αισιοδοξία**.

Ένα αύριο που για να είναι **πετυχημένο** χρειάζεται:

-τη συμμετοχή

-και τη στήριξη όλων μας και ιδιαίτερα του κράτους, όχι μόνο σε υλική μορφή αλλά κυρίως σε αλλαγή:

-νοοτροπίας,

-φιλοσοφίας

-και αντιμετώπισης της πραγματικότητας,

προκειμένου να μην ξαναβρεθεί ο τόπος μας στη δεινή θέση της δεκαετίας που αφήνουμε πίσω.

Σήμερα η ελληνική οικονομία βρίσκεται μπροστά σε μια μεγάλη πρόκληση καθώς καλείται:

-να **αυξήσει** την παραγωγικότητά της,

-να **τονώσει** τους δείκτες της ανταγωνιστικότητας,

-να **προσελκύσει** εγχώριες και διεθνείς επενδύσεις,

-να **δημιουργήσει** νέες σταθερές και καλά αμειβόμενες θέσεις εργασίας.

Με τη χώρα μας να καλείται να κερδίσει το **εθνικό στοίχημα**, το 4ο Thessaloniki Summit που διοργανώνει ο Σύνδεσμος Βιομηχανιών Ελλάδος έρχεται -ως **επιτυχημένος και πολυσήμαντος θεσμός**- να ορίσει την ατζέντα των εξελίξεων τα επόμενα χρόνια:

-στην Ελλάδα

-και τη Νοτιοανατολική Ευρώπη.

Από το βήμα του θα αναλυθούν:

-οι προοπτικές ανάπτυξης του ελληνικού επιχειρείν

-και οι δυνατότητες συνεργασίας των κρατών της Βαλκανικής.

Επίσης, στο επίκεντρο θα βρεθεί μια ευρεία θεματολογία που θα αφορά:

-την ενέργεια,

-τις μεταρρυθμίσεις,

-τις υποδομές,

-τον χρηματοπιστωτικό τομέα

και γενικότερα όλα τα νέα γεωστρατηγικά δεδομένα που διαμορφώνονται γύρω μας.

Έχω ακούσει πολλές φορές τον πρόεδρο του ΣΒΕ, κ. Αθανάσιο Σαββάκη, να επισημαίνει σε δημόσιες τοποθετήσεις του ότι οι εξελίξεις για την Ελλάδα και την ευρύτερη περιοχή κινούνται με εξαιρετική ταχύτητα.

Θα συμφωνήσω μαζί του.

Αυτός είναι ο λόγος που ως Κυβέρνηση προσπαθούμε καθημερινά να χτίσουμε **γέφυρες συνεργασίας** ανάμεσα:

-στις επιχειρήσεις

-και την κοινωνία.

Στον πυρήνα της πολιτικής μας σκέψης:

-ο γόνιμος

-και δημιουργικός διάλογος

είναι η μόνη ενδεδειγμένη λύση προκειμένου να φτάσουμε:

-με σταθερά βήματα

-και συνέπεια

στην επίτευξη του στόχου της περιφερειακής ανάπτυξης.

Ενός στόχου που προϋποθέτει:

-αμοιβαία εμπιστοσύνη,

-ειλικρινείς προθέσεις,

-αλληλοσεβασμό,

-αλληλοκατανόηση

-και συναντίληψη όσον αφορά τη νέα επιχειρηματική κατεύθυνση της χώρας.

Όπως γνωρίζετε πολύ καλά, η κυβέρνησή μας έχει στην προμετωπίδα της στρατηγικής που χαράσσει την ανάπτυξη μέσω νέων επενδύσεων.

Κατανοώντας την αδυναμία που προκάλεσε η πρόσφατη οικονομική κρίση σε πολλές ελληνικές επιχειρήσεις, είναι λογικό να επιχειρούμε μια στροφή στην εισροή κεφαλαίων και επενδύσεων από το εξωτερικό.

Αυτό όμως επ΄ουδενί δεν σημαίνει ότι εγκαταλείπουμε το εγχώριο επιχειρείν. Αντίθετα, με συντονισμένες πρωτοβουλίες που έχουμε αναλάβει καθιστούμε σαφές ότι:

-η στήριξη

-και ενίσχυσή του

είναι προτεραιότητά μας.

**Εμπιστευόμαστε τις ελληνικές επιχειρηματικές δυνάμεις και οφείλουμε πρωτίστως να τις υποστηρίξουμε**.

Η βαθμιαία αλλαγή του φορολογικού συστήματος,

-οι φοροαπαλλαγές,

-οι ριζικές μεταβολές στο ασφαλιστικό σύστημα,

-η υποστήριξη της καινοτομίας,

-η δημιουργία κινήτρων για την απασχόληση εξειδικευμένου προσωπικού

-και η αποτροπή του φαινομένου του brain drain

αποτελούν **βασικές μας πολιτικές**, οι οποίες υλοποιούνται με ιδιαίτερα γοργούς ρυθμούς στο σύντομο χρονικό διάστημα που έχουμε την ευθύνη διακυβέρνησης της χώρας.

Η αντιστοιχία λόγων-πράξεων συμβάλλει καθοριστικά στην **ανάκτηση της εμπιστοσύνης** στην ελληνική κυβέρνηση:

-τόσο σε επίπεδο κοινωνίας,

-όσο και ευρωπαίων εταίρων.

Δείτε για παράδειγμα τι συνέβη με την έκδοση ιδιαίτερα χαμηλών επιτοκίων στα ομόλογα του ελληνικού δημοσίου.

Η εμπιστοσύνη στην οποία αναφέρθηκα προ ολίγου επιβεβαιώνεται και από τις **αναβαθμίσεις** της ελληνικής οικονομίας από διεθνείς επενδυτικούς οίκους αξιολόγησης. Κυρίως, όμως, από το ενδιαφέρον ξένων επενδυτών για την ανάληψη πρωτοβουλιών στην ενδοχώρα.

Αυτή ακριβώς η ανάκτηση εμπιστοσύνης προς την ελληνική πολιτεία, όπως εκφράζεται από τη διακυβέρνηση του Κυριάκου Μητσοτάκη, είναι **αναγκαία προϋπόθεση** και για τον εγχώριο επενδυτικό κόσμο.

Κυρίες και κύριοι του επιχειρείν,

μετά τις πρόσφατες εκλογές, η παρούσα κυβέρνηση της Νέας Δημοκρατίας έχει συνάψει με:

-κάθε Έλληνα

-και κάθε Ελληνίδα

ένα **νέο κοινωνικό συμβόλαιο**, κεντρικός άξονας του οποίου είναι:

-ο σεβασμός της επιχειρηματικότητας στις εργασιακές σχέσεις

-και η ενδυνάμωση των κοινωνικά αδυνάτων με στόχο την επανένταξη τους ως νέα αγοραστική δύναμη.

Το κοινωνικό συμβόλαιο για το οποίο σας μιλώ είναι:

-μια πρόκληση,

-μια αναγκαιότητα,

η οποία πρέπει να είναι **σεβαστή** από όλους.

Κλείνοντας, στον χαιρετισμό μου θα ήθελα να κάνω και μια αναφορά στη Βόρεια Ελλάδα.

Η Μακεδονία και η Θράκη είμαστε η "πύλη" στη:

-βαλκανική ενδοχώρα

-και τη Ν.Α. Ευρώπη.

Μπροστά μας ανοίγεται μια τεράστια αγορά η οποία μπορεί και πρέπει να εξελιχθεί σε **δυναμικό "πελάτη"**

για:

-το καινοτόμο

-και ποιοτικό ελληνικό προϊόν,

το οποίο σε συνδυασμό με:

-την ελληνική επιχειρηματικότητα,

-το ελληνικό δαιμόνιο

-και την πλούσια εμπορική δραστηριότητα,

μπορούν να **εκτινάξουν** την ελληνική οικονομία.

Με αυτές τις σκέψεις, εύχομαι καλή επιτυχία στις εργασίες του 4ου Thessaloniki summit.

Είμαι απόλυτα πεπεισμένος ότι για μια ακόμη φορά η συνάντηση αυτή θα επιφέρει όχι θεωρητικά, αλλά **πρακτικά αποτελέσματα** για:

-το ελληνικό

-και κυρίως το βορειοελλαδικό επιχειρείν.

Σας ευχαριστώ πολύ!